
Către,
BIROUL PERMANENT AL CAMEREI DEPUTAŢILOR

Vă înaintăm, alăturat, raportul suplimentar asupra proiectului de Lege pentru modificarea Ordonanţei de urgenţă nr.59/2007 privind instituirea Programului naţional de îmbunătăţire a calităţii mediului prin realizarea de spaţii verzi în localităţi, trimis comisiei în vederea unei noi examinări şi depunerii unui nou raport, cu adresa nr. PLx.198/2012 din 16 aprilie 2013.

   PREŞEDINTE,

   Marin ALMĂJANU

Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.6934; e-mail: cp06@cdep.ro

RAPORT SUPLIMENTAR
asupra proiectului de Lege pentru modificarea Ordonanţei de urgenţă nr.59/2007 privind instituirea Programului naţional de îmbunătăţire a calităţii mediului prin realizarea de spaţii verzi în localităţi

În şedinţa Plenului Camerei Deputaţilor din ziua de marţi, 16 aprilie 2013, în temeiul art.70 din Regulamentul Camerei Deputaţilor, republicat, s-a hotărât retrimiterea proiectului de Lege pentru modificarea Ordonanţei de urgenţă nr.59/2007 privind instituirea Programului naţional de îmbunătăţire a calităţii mediului prin realizarea de spaţii verzi în localităţi (PLx. 198/2012/2013) Comisiei pentru administraţie publică, amenajarea teritoriului şi echilibru ecologic în vederea reexaminării şi depunerii unui nou raport.

Pentru acest proiect de lege s-a întocmit raportul nr.26/140 din 6.03.2013 prin care s-a propus respingerea proiectului de lege.

Senatul, în calitate de primă Cameră sesizată, a adoptat proiectul de lege la data de 21 mai 2012, ca urmare a depăşirii termenului de adoptare, potrivit art. 75 alin. (2) teza a III –a din Constituţia României, republicată. 

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

Proiectul de lege are ca obiect de reglementare modificarea Ordonanţei de urgenţă a Guvernului nr.59/2007 privind instituirea Programului naţional de îmbunătăţire a calităţii mediului prin realizarea de spaţii verzi în localităţi, aprobată cu modificări prin Legea nr.343/2007, cu modificările ulterioare, în sensul înlocuirii, astfel cum rezultă din cuprinsul Expunerii de motive, a Programului naţional de îmbunătăţire a calităţii mediului prin realizarea de spaţii verzi în localităţi cu Programul naţional de îmbunătăţire a calităţii mediului prin realizarea de spaţii verzi în localităţi din mediul urban, ca măsură a reducerii poluării aerului şi, prin urmare, a evitării declanşării procedurii de infrigement împotriva statului român, de către Comisia Europeană, cu privire la depăşirea valorilor limită pentru mai multe substanţe poluante, prin amenajarea de spaţii verzi în aceste localităţi, unde poluarea atinge cote maxime.
La întocmirea prezentului raport suplimentar, Comisia a avut în vedere avizul favorabil al Consiliului Legislativ (nr.1419/29.12.2011), avizul negativ al  Comisiei pentru buget, finanţe şi bănci (nr.22/159/19.06.2012), precum şi avizul favorabil al Comisiei juridice, de disciplină şi imunităţi (nr. PLx 198 din 14 iunie 2012).

La dezbaterile care au avut loc în şedinţa comisiei din 14 mai 2013 au fost prezenţi 29 deputaţi, din totalul de 32 membri ai comisiei.
La dezbaterile care au avut loc a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Anne Marie Jugănaru  - secretar de stat în cadrul Ministerului Mediului şi Schimbărilor Climatice.

În urma dezbaterilor, Comisia pentru administraţie publică, amenajarea teritoriului şi echilibru ecologic a hotărât, cu majoritate de voturi, menţinerea raportului de respingere a proiectului de lege, din următoarele considerente: potrivit art. 13 alin. (4) din Ordonanţa de urgenţă a Guvernului nr.196/2005 privind Fondul pentru mediu, cu modificările şi completările ulterioare, „Categoriile de beneficiari şi metodologia de finanţare care prevede analiza, selectarea, aprobarea, implementarea proiectelor şi/sau programelor pentru protecţia mediului”, inclusiv pentru Programul naţional de îmbunătăţire a calităţii mediului prin realizarea de spaţii verzi în localităţi, se stabilesc prin ghidul de finanţare, care se elaborează de către Administraţia Fondului pentru Mediu şi se aproba prin ordin al conducătorului autorităţii publice centrale pentru protecţia mediului şi pădurilor. 

În ceea ce priveşte fondul modificării propuse, precizăm că Ordonanţa de urgenţă a Guvernului nr.59/2007 a fost adoptată avându-se la baza ideea creării de spaţii verzi, preponderent în mediul urban. Cu toate acestea, prevederile actului normativ au fost generale, dându-se posibilitatea finanţării tuturor autorităţilor publice locale care accesau programul de îmbunătăţire a calităţii mediului.
În raport de obiectul şi conţinutul reglementării, proiectul de lege face parte din categoria legilor ordinare.

